**Karloss Alberto Reutemans** (spāņu: *Carlos Alberto Reutemann*; 1942. gada 12. aprīlis — 2021. gada 7. jūlijs) bija Argentīnas sacīkšu pilots un politiķis. Viņš uzvarēja 12 *Formula 1* pasaules čempionāta posmos. 1981. gadā Reutemans *Formula 1* pasaules čempionātā pabeidza sezonu 2. vietā, zaudējot cīņu par čempiona titulu sezonas pēdējā sacīkstē. Viņš divas reizes (1980. un 1985. gadā) piedalījās Argentīnas rallijā, abas reizes finišējot trešajā vietā. Līdz 2010. gadam viņš bija vienīgais braucējs, kas bija izcīnījis punktus *Formula 1* pasaules čempionātā un Pasaules rallija čempionātā.

Pēc sacīkšu braucēja karjeras beigām Reutemans kļuva par politiķi. Viņš bija Santafē provinces gubernators no 1991. līdz 1995. un no 1999. līdz 2003. gadam. No 2003. līdz 2021. gadam viņš bija viens no trim Santafē provinces pārstāvjiem Argentīnas Senātā.

Dzīvesgājums
------------

### Autosporta karjeras sākums

Karloss Reutemans piedzima 1942. gada 12. aprīlī. Viņa vectēvs bija Šveices vācietis, tēvs bija argentīnietis un māte bija itāliete. Viņa sāka nodarboties ar autosportu 1965. gadā, braucot ar *Fiat* salonauto. Pēc vairākiem gadiem Argentīnas salonauto un *Formula 2* sacensībās, viņš 1970. gadā pārcēlās uz Eiropu, lai ar *Brabham* mašīnu piedalītos Eiropas *Formula 2* čempionātā. Viņš sev pievērsa uzmanību jau pirmajās sacensībās Hokenheimas trasē, kad viņš pirmajā aplī sadūrās ar Johenu Rintu (tā gada *Formula 1* čempionu), bet finišēja 4. vietā. 1971. gadā Reutemans čempionāta kopvērtējumā ierindojās 2. vietā, zaudējot Ronijam Petersonam.

### *Formula 1*

Brabham komandas vadītājs Bērnijs Eklstons 1972. gadā nolīga Reutemanu savā *Formula 1* komandā. Viņa komandas biedrs bija divkārtējais pasaules čempions Greiems Hills. Savās pirmajās sacensībās — Argentīnas *Grand Prix* — Reutemans kvalificējās startam no pirmās vietas. To iepriekš bija paveicis vienīgi Mario Andreti un kopš viņa to ir izdarījis vienīgi Žaks Vilnēvs. Viņš sacensības pabeidza 7. vietā. Viņa sezona kopumā nebija veiksmīga, un Reutemanam tikai vienu reizi izdevās izcīnīt punktus. Nākamajā gadā viņam izdevās vairākkārt finišēt labāko trijniekā, un viņš sezonas kopvērtējumā ierindojās 7. vietā. 1974. gadā *Brabham* spēra soli uz priekšu, un Reutemans uzvarēja trijās sacensībās. Kaut arī viņam bija tikpat daudz uzvaru kā čempionam Emersonam Fitipaldi, Reutemans dažādu iemeslu dēļ punktus izcīnīja mazāk nekā pusē no sezonas posmiem, tādēļ čempionātu noslēdza 6. vietā.

1975. gadā Reutemans aizvadīja stabilāku sezonu, un piecas reizes finišēja labāko trijniekā (tostarp, uzvarēja Vācijas *Grand Prix*). Viņš sezonas kopvērtējumā bija 3. vietā. 1976. gadā Brabham nomainīja *Ford Cosworth* dzinējus uz mazāk izturīgajiem *Alfa Romeo*, kā rezultātā pirmajos 12 sezonas posmos Reutemans tikai vienu reizi izcīnīja punktus. Viņš sarunāja, ka *Brabham* viņu atbrīvo no līguma, un pievienojās *Ferrari*, kura meklēja aizvietotāju sacīkšu negadījumā smagi cietušajam Nikijam Laudam. Lauda negaidīti ātri atguvās no traumām, tāpēc Reutemans komandas sastāvā tosezon aizvadīja tikai vienu sacīksti. 1977. gadā *Ferrari* izvēlējās Reutemanu kā Laudas komandas biedru. Reutemans labi uzsāka sezonu un pēc pirmajiem dažiem posmiem bija kopvērtējuma vadībā, taču sezonas gaitā Lauda viņu pārspēja un izcīnīja savu otro čempiona titulu. Reutemans sezonu noslēdza 4. vietā.

Reutemans ceļā uz uzvaru 1978. gada ASV *Grand Prix*
1978. gadā Lauda pievienojās *Brabham*, un par Reutemana komandas biedru *Ferrari* kļuva Žils Vilnēvs. Reutemans izcīnīja vairākas uzvaras, taču sezonas gaitā viņu pārspēja *Lotus* duets — Mario Andreti un Ronijs Petersons. Petersons gāja bojā 1978. gada nogalē, un Reutemans 1979. gadā aizpildīja brīvo vietu *Lotus* komandā. Komanda nebija tik spēcīga kā iepriekšējā gadā, un Reutemans kopvērtējumā ierindojās 7. vietā. Par čempionu kļuva Džodijs Šekters, kurš viņu nomainīja *Ferrari* komandā. 1980. gadā Reutemans pievienojās *Williams* komandai. Pēc vāja sezonas sākuma viņam izdevās izcīnīt vairākas uzvaras, un viņš pabeidza sezonu 3. vietā. Par čempionu kļuva viņa komandas biedrs Alans Džonss. 1981. gadā Reutemans ignorēja komandas pavēli palaist Džounsu priekšā sezonas otrajā posmā (Brazīlijas *Grand Prix*), tā sabojājot abu attiecības. Sezonas gaitā Reutemans kļuva par vienu no galvenajiem pretendentiem uz čempiona titulu. Gada pēdējā posmā — Lasvegasas *Grand Prix* — par titulu cīnījās vienīgi viņš un Nelsons Pikē. Kaut arī Reutemans kvalificējās startam no 1. vietas, ātrumkārbas defekta dēļ viņš pabeidza sacensības 8. vietā, tā ļaujot Pikē kļūt par čempionu.

Reutemans uzsāka 1982. gadu kā *Williams* pilots, taču pēc pirmajiem diviem sezonas posmiem viņš nolēma beigt karjeru, kā iemeslu minot Folklendu kara izraisīto politisko saspīlējumu. *Williams* galvenais dizaineris Patriks Heds apšaubīja versiju par Folklendu karu, sakot, ka Reutemans beidza karjeru, jo viņš vairs nevēlējās nodarboties ar autosportu.

Reutemans ir divas reizes piedalījies Argentīnas rallijā. Abas reizes tas bija Pasaules rallija čempionāta (WRC) ieskaitē. 1980. gadā viņš ar *Fiat* finišēja 3. vietā. 1985. gadā viņš ar *Peugeot* atkal finišēja 3. vietā. Viņš bija otrais *Formula 1* pilots, kas ir finišējis labāko trijniekā WRC posmā (pirmais bija Leo Kinnunens). Līdz 2010. gadam Reutemans bija vienīgais braucējs, kas bija izcīnījis punktus gan *Formula 1*, gan WRC. Kopš viņa to ir izdarījis Kimi Reikenens.

### Politika

Reutemans 1997. gadā
Pēc tam, kad Reutemans noslēdza karjeru, Hustisiāliskā partija (spāņu: *Partido Justicialista*) viņu aicināja kandidēt par Santafē provinces gubernatoru. Viņš uzvarēja vēlēšanās un bija amatā vienu termiņu no 1991. līdz 1995. gadam. Provinces konstitūcija liedz ievēlēt gubernatoru uz diviem termiņiem pēc kārtas. 1999. gadā Reutemans tika ievēlēts uz otro termiņu, un bija amatā līdz 2003. gadam. Šajā laikā viņš kļuva par vienu no redzamākajiem valsts politiķiem, jo Argentīnas ekonomiskās krīzes laikā Santafē province, pateicoties konservatīvai fiskālajai politikai, neieslīga parādos.

Pēc Argentīnas prezidenta Fernando de la Ruas atkāpšanās 2001. gadā, Reutemans tika uzskatīts par potenciālu kandidātu prezidenta amatam, taču viņš atteicās kandidēt. Viņš 2003. gadā uz sešiem gadiem tika ievēlēts Argentīnas Senātā no Santafē provinces. Viņš tika atkārtoti ievēlēts 2009. un 2015. gadā, un bija senators līdz savai nāvei. Viņš atteicās kandidēt uz vēl vienu termiņu Santafē provinces gubernatora amatā 2007. gadā un uz Argentīnas prezidenta amatu 2011. gadā.

### Nāve

Dzīves nogalē Reutemans cieta no kuņģa-zarnu trakta un nieru problēmām, un dzīves pēdējo mēnesi pavadīja Santafē slimnīcā. Viņš nomira 2021. gada 7. jūlijā.

Atsauces
--------

1. ↑  John Davenport. «Lole: a natural on the loose» (angļu). Motor Sport, 2007. gada jūnijā. Skatīts: 2021. gada 10. maijā.
2. ↑  «Räikkönen teki suomalaista moottoriurheiluhistoriaa!». *MTV3* (somu). 2010. gada 3. aprīlī. Arhivēts no oriģināla, laiks: 2010. gada 6. aprīlī. Skatīts: 2021. gada 10. maijā.
3. ↑  «Reutemann says CFK will seek re-election and downplays clashes with organized labour» (angļu). Mercopress. 2011. gada 24. maijā. Skatīts: 2021. gada 10. maijā.
4. ↑  Federico Faturos. «Ex F1 racer Carlos Reutemann dies at age 79» (angļu). Autosport, 2021. gada 7. jūlijā. Skatīts: 2021. gada 7. jūlijā.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Karloss Reutemans***.
* *Munzüger Sport* profils (vāciski)
* *Driver Database* profils (angliski)
* *Motorsportstats* profils (angliski)
* *Racing-Reference driver* profils (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 316751147
* LCCN: n97107209
* ISNI: 0000 0000 3326 5524
* GND: 1236687809
* BNE: XX1020983

 |

 |